Europos Centrinio banko reglamentas
2003 m. rugsėjo 18 d.
iš dalies keičiantis Reglamentą (EB) Nr. 2423/2001 (ECB/2001/13) dėl pinigų finansinių institucijų sektoriaus konsoliduoto balanso
(ECB/2003/10)
EUROPOS CENTRINIO BANKO VALDANČIOJI TARYBA,
atsižvelgdama į 1998 m. lapkričio 23 d. Tarybos reglamentą (EB) Nr. 2533/98 dėl Europos centrinio banko renkamos statistinės informacijos [1], ypač į jo 5 straipsnio 1 dalį ir 6 straipsnio 4 dalį,
kadangi:
(1) Pagal 2001 m. lapkričio 22 d. Reglamentą ECB/2001/13 dėl pinigų finansinių institucijų sektoriaus konsoliduoto balanso [2] pinigų finansinės institucijos (PFI) turi teikti ketvirtinius statistinius duomenis, suskirstytus pagal šalis ir pagal valiutas. Tačiau šiuo metu turi būti teikiami tik atitinkami reglamento priėmimo metu buvusių Europos Sąjungos (ES) narėmis valstybių duomenys. Todėl reglamentas turi būti iš dalies pakeistas, kad atskaitomybės reikalavimai būtų taikomi ir 2004 m. gegužės 1 d. į ES stojančiųjų šalių duomenims.
(2) Šiuo metu nepanašu, jog dauguma minėtų šalių duomenų būtų reikšmingi. Tikėtina, jog nauda, gaunama atskirai nurodant nereikšmingus duomenis, yra mažesnė, negu su jų rinkimu susijusios išlaidos. Remiantis tuo, kad apskaičiuojant ketvirtinius skaičius Reglamentas ECB/2001/13 leidžia tam tikrą lankstumą, jei iš aukštesniame agregavimo lygyje surinktų duomenų matyti, kad nepanašu, jog susiję duomenys būtų reikšmingi, lankstumo principas taip pat turėtų būti taikomas pateikiant naujus duomenis. Šiuo tikslu nacionaliniai centriniai bankai reguliariai įvertina, ar duomenys yra reikšmingi, ar ne.
(3) Dėl 1998 m. gruodžio 1 d. Reglamento ECB/1998/15 dėl privalomųjų atsargų reikalavimo taikymo [3] kodifikavimo Reglamentas ECB/2001/13 turi būti papildomai iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamentas ECB/2001/13 iš dalies keičiamas taip:
1. 4 straipsnio 2 dalis papildoma šiuo sakiniu:
"I priedo 1 dalies IV skirsnio 6a ir 7a skirsnio dalių atžvilgiu kiekvienas NCB įvertina, ar I priedo 2 dalies 3 ir 4 lentelių "#" ženklu pažymėtų langelių duomenys yra nereikšmingi, ir praneša atskaitingiems ūkio subjektams, jei jis nereikalauja jų pateikti."
2. 5 straipsnio 2 dalis išbraukiama.
3. I ir V priedai iš dalies keičiami remiantis šio reglamento Priedu.
4. II priedas iš dalies keičiamas remiantis šio reglamento Priedu.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
1 straipsnio 1 ir 3 dalys taikomos nuo 2004 m. gegužės 1 d. 1 straipsnio 2 ir 4 dalys taikomos nuo 2004 m. kovo 10 d.
Priimta Frankfurte prie Maino, 2003 m. rugsėjo 18 d.